200 000 onwettige DVD’s vernietigDie DVD’s word vernietig. (Foto: SAPD) Die polisie het in samewerking met Rolprent-en-publikasieraad (FPB) Vrydag meer as 200 000 onwettige DVD’s in Clayville in Johannesburg vernietig. Kol. Lungelo Dlamini, woordvoerder van die polisie, sê daar is tydens die “Okae Molao”-bedrywighede in die Goudstad op hierdie DVD’s beslag gelê. Die geraamde waarde van die DVD’s wat vernietig is, is meer as R2 miljoen. “Die meeste van hierdie DVD’s bevat pornografiese materiaal wat op straathoeke en by taxi-staanplekke verkoop is en derhalwe die gevaar inhou dat kinders aan skadelike beeldmateriaal blootgestel kan word. Die DVD’s word vernietig om te voorkom dat die goedere waarop daar beslag gelê word hul pad weer terugvind na die swartmark,” sê Dlamini. Dr. Maria Matebang, waarnemende uitvoerende hoof van die FPB, het gesê die toeslaan op onwettige handel dra by tot die verbreking van ŉ ketting van kriminaliteit, en ondersteun terselfdertyd plaaslike inhoudskeppers deur te verseker dat hul inkomste nie verlore gaan weens die onwettige reprodusering van inhoud nie. “Die SAPD en ander wetstoepassingsagentskappe sal voortgaan om die strate van Gauteng skoon te maak en sal toeslaan op alle afsetpunte wat sake doen by taxi-staanplekke, straatverkopers en internetkafees,” het lt.genl. Elias Mawela, provinsiale polisiekommissaris, gesê.